Fa e le gore Elija o ne a solofetse gore ntwa ya go fedisa kobamelo ya ga Baale e ne e tloga e fela, tsholofelo ya gagwe e ne ya fela ka yone nako eo. Jesebele o ne a sa fetoga. Bontsintsi jwa baporofeti mmogo le Elija ba ba neng ba ikanyega ba ne ba setse ba bolailwe go ya ka taelo ya ga Jesebele, mme jaanong go ne go lebega e kete go tla bolawa ene. Baebele ya re: “A boifa.” A Elija o ne a bona ka leitlho la mogopolo kafa Jesebele a neng a tlile go mmolaya setlhogo ka teng? Fa e le gore o ne a nnela go akanya ka dilo tse di ntseng jalo, ke sone se a ileng a kgobega marapo. Mme gone, Elija o ne a “simolola go tsamaya ka ntlha ya moya wa gagwe”—o ne a le botsa phokoje.—1 Dikgosi 18:4; 19:3.